من بعدما تزوجات وغبرات على الوسط الفني، رجعات المغنية المغمورة سوما ودارت البوز.. وهاد المرة ماشي بأغنية جديدة ولكن بواحد “الكذبة” طلقاتها على المتتبعين ديالها في حسابها على انستكَرام. سوما لي كانت في كوبل غنائي مع مغنية اخرى سميتها دينا، جاوبت على سؤال متتبع ديالها لي سولها شحال خدات في الصداق، وقالت ليه خديت 70 مليون واخا ما طلبتهاش. الجواب ديال “الأستاذة” دار البوز على مواقع التواصل الاجتماعي، وتم تداولو بشكل كبير، وهادش عرضها للانتقادات بحكم أن موضوع الصداق اصلا فيه الجدل، واي مرا بعقلها كترفضو، وكترفض تباع وتشرا بحال شي سلعة! ويكون الراجل عطاها سبعة الدراهم ولا سبعين مليون فراه بحال بحال، حيت نورمالمون قيمة الانسان مكتحددش، ومابقات عندها حتى معنى في 2021 تكون هاد الهضرة على الصداق مازالة ويكون الصداق براسو مازال كيتعطى! اوا صافي من هادي لسوق النخاسة. 
فرحانة حيت كتباع وتشرى بحال شي سلعة.. سوما: راجلي عطاني فالصداق 70 مليون 